ओडिशा में कोरोना वायरस के 2617 नए केस, 17 और मरीजों की मौत
ओडिशा में सोमवार को कम से कम 2,617 और लोग कोरोना वायरस से संक्रमित पाए गए तथा इस बीमारी से 17 और मरीजों की मौत हो गई।
भुवनेश्वर: ओडिशा में सोमवार को कम से कम 2,617 और लोग कोरोना वायरस से संक्रमित पाए गए तथा इस बीमारी से 17 और मरीजों की मौत हो गई। इसके साथ संक्रमण के कुल मामलों की संख्या बढ़कर 2,35,330 हो गई और मृतकों की संख्या 924 पर पहुंच गई। स्वास्थ्य विभाग के एक अधिकारी ने यह जानकारी दी। उन्होंने कहा कि संक्रमण के नए मामलों में से 1,521 विभिन्न पृथक-वास केंद्रों से सामने आए और बाकी संक्रमितों के संपर्क में आने वालों का पता लगाने के दौरान सामने आए। स्वास्थ्य एवं परिवार कल्याण विभाग ने ट्विटर पर कहा, “अस्पतालों में इलाज के दौरान कोविड-19 के 17 मरीजों की दुखद मौत की सूचना दी जाती है।” ओडिशा में वर्तमान में 32,051 मरीजों का इलाज चल रहा है और अब तक कोविड-19 के 2,02,302 मरीज ठीक हो चुके हैं। वहीं, अगर पूरे देश की बात करें तो भारत में COVID-19 से संक्रमित लोगों की संख्या 66 लाख के आंकड़े को पार कर गई है। भारत में पिछले 24 घंटों में कोरोना संक्रमण के 74,442 नए मामले सामने आए हैं और 903 लोगों की मौत हुई।देश में अब तक 66,23,816 लोग कोरोना से संक्रमित हो चुके हैं। वहीं 1,02,685 लोग इस घातक बीमारी के चलते अपनी जान गंवा चुके हैं। स्वास्थ्य मंत्रालय द्वारा जारी आंकड़ों के अनुसार देश में इस समय एक्टिव मामलों की संख्या 9,34,427 है। देश में अब तक 55,86,704 ठीक होकर अस्पताल से डिस्चार्ज हो चुके हैं। जॉन्स हॉपकिन्स विश्वविद्यालय के अनुसार, वैश्विक कोरोनावायरस मामलों की कुल संख्या 35 मिलियन का आंकड़ा पार कर गई है, जबकि 1,036,000 से अधिक लोगों की मौत हो गई है। विश्वविद्यालय के सेंटर फॉर सिस्टम साइंस एंड इंजीनियरिंग (सीएसएसई) ने अपने नवीनतम अपडेट में खुलासा किया कि सोमवार तक कुल मामलों की संख्या 35,075,423 थी और मृत्यु दर बढ़कर 1,036,095 हो गई।